CELEX: 62011CA0177
Language: el
Date: 2012-06-21 00:00:00
Title: Υπόθεση C-177/11: Απόφαση του Δικαστηρίου (όγδοο τμήμα) της 21ης Ιουνίου 2012 [αίτηση του Συμβουλίου της Επικρατείας (Ελλάδα) για την έκδοση προδικαστικής αποφάσεως] — Σύλλογος Ελλήνων Πολεοδόμων και Χωροτακτών κατά Υπουργού Περιβάλλοντος, Χωροταξίας & Δημοσίων Έργων, Υπουργού Οικονομίας και Οικονομικών και Υπουργού Εσωτερικών, Δημόσιας Διοίκησης και Αποκέντρωσης (Οδηγία 2001/42/ΕΚ — Εκτίμηση των περιβαλλοντικών επιπτώσεων ορισμένων σχεδίων και προγραμμάτων — Άρθρο 3, παράγραφος 2, στοιχείο β' — Διακριτική ευχέρεια των κρατών μελών)

18.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 250/7
            
         Απόφαση του Δικαστηρίου (όγδοο τμήμα) της 21ης Ιουνίου 2012 [αίτηση του Συμβουλίου της Επικρατείας (Ελλάδα) για την έκδοση προδικαστικής αποφάσεως] — Σύλλογος Ελλήνων Πολεοδόμων και Χωροτακτών κατά Υπουργού Περιβάλλοντος, Χωροταξίας & Δημοσίων Έργων, Υπουργού Οικονομίας και Οικονομικών και Υπουργού Εσωτερικών, Δημόσιας Διοίκησης και Αποκέντρωσης
   (Υπόθεση C-177/11) (1)
   
   (Οδηγία 2001/42/ΕΚ - Εκτίμηση των περιβαλλοντικών επιπτώσεων ορισμένων σχεδίων και προγραμμάτων - Άρθρο 3, παράγραφος 2, στοιχείο β' - Διακριτική ευχέρεια των κρατών μελών)
   2012/C 250/11
   Γλώσσα διαδικασίας: η ελληνική
   
      Αιτούν δικαστήριο
   
   Συμβούλιο της Επικρατείας
   
      Διάδικοι στην υπόθεση της κύριας δίκης
   
   
      Αιτών: Σύλλογος Ελλήνων Πολεοδόμων και Χωροτακτών
   
      Καθών: Υπουργός Περιβάλλοντος, Χωροταξίας & Δημοσίων Έργων, Υπουργός Οικονομίας και Οικονομικών και Υπουργός Εσωτερικών, Δημόσιας Διοίκησης και Αποκέντρωσης
   
      Αντικείμενο
   
   Αίτηση εκδόσεως προδικαστικής αποφάσεως — Συμβούλιο της Επικρατείας — Ερμηνεία του άρθρου 3, παράγραφος 2, στοιχείο β', της οδηγίας 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (ΕΕ L 197, σ. 30), καθώς και των άρθρων 6 και 7 της οδηγίας 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206, σ. 7) — Προϋπόθεση για την εκτίμηση των περιβαλλοντικών επιπτώσεων συγκεκριμένου σχεδίου ή προγράμματος το να ενδέχεται το σχέδιο ή πρόγραμμα να επηρεάσει σημαντικά μια ειδική ζώνη διατηρήσεως — Διακριτική ευχέρεια των κρατών μελών
   
      Διατακτικό
   
   Το άρθρο 3, παράγραφος 2, στοιχείο β', της οδηγίας 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων, έχει την έννοια ότι εξαρτά την υποχρέωση υποβολής συγκεκριμένου σχεδίου σε εκτίμηση περιβαλλοντικών επιπτώσεων από τη συνδρομή, για το ίδιο σχέδιο, των προϋποθέσεων που καθιστούν αναγκαία την υποβολή του σε εκτίμηση κατά την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας, όπως τροποποιήθηκε με την οδηγία 2006/105/ΕΚ του Συμβουλίου, της 20ής Νοεμβρίου 2006, περιλαμβανομένης της προϋποθέσεως να ενδέχεται το σχέδιο να επηρεάσει σημαντικά τον τόπο για τον οποίο πρόκειται. Η εξέταση για να εξακριβωθεί αν πληρούται η τελευταία προϋπόθεση αναγκαστικά περιορίζεται στο ζήτημα αν δύναται να αποκλειστεί, βάσει αντικειμενικών στοιχείων, ότι το εν λόγω σχέδιο θα επηρεάσει σημαντικά τον τόπο για τον οποίο πρόκειται.
   
      (1)  ΕΕ C 194 της 2.7.2011.